Ôpiyli sie we trzech. Jedyn straciōł cołke piniōndze
Siymianowiczōn zaprosiōł do pōmiyszkaniŏ 2 kamratōw, z kerymi społym piōł alkohol. Po jejich wyjściu z pōmiyszkaniŏ straciyły sie uszporowane piniōndze ôd małżyństwa. Ôdkryła to dopiyro ślubnŏ, kerŏ wrōciyła do dōm i znŏdła swojigo śpiōncego chopa. Widok jejich pōmiyszkaniŏ pokazowoł, iże pod jeji niyôbecność dzioł sie tam połny alkoholu fajer. Kobiyta powiadōmiyła mōndurowych i przekŏzała im dane sprŏwcōw. Już po pŏrudziesiyńciu minutach jedyn ze raubiyrzy bōł w rynkach policyjōnōw. Jego kōmpan tyż ôstoł zastawiōny.
Ô tym jak zgubne może być picie alkoholu nawet ze swojimi swojŏkami, dowiedzioł sie siymianowiczōn. Dwōch jego kamratōw ôkradło go z cołkich uszporowanych piniyndzy, kere mioł skryte w pōmiyszkaniu. Ôdkryła to dopiyro ślubnŏ, kerŏ po powrocie do dōm trefiyła na widok ôżartego, śpiōncego chopa i bajzel świŏdczōncy ô alkoholowym trefie. Wartko postrzōd sōmsiadōw ôbsztalowała, kogo gościł jeji ślubny. Kobiyta powiadōmiyła policyjōnōw ô porwaniu 30 tysiyncy złotych i przekŏzała dane sprŏwcōw. Mōndurowi zarŏz pognali za raubiyrzami. Już po pŏrudziesiyńciu minutach piyrszy ze sprŏwcōw bōł zastawiōny. Bōł nim 56-latek. W chwili zastawiyniŏ chop bōł ôżarty, mioł bez 3 promile alkoholu. Jego modszy kōmpan wpŏd w rynce mundurowych w nastympny dziyń. Pokrziwdzōne małżyństwo ôdzyskało mynij jak pōłowã swojich uszporowanych piniyndzy. Dzisiej 56-latek i 42-latek usłyszeli ôbskarżynie. Skuli tego, iże chopi wyciōngli piniōndze ze zawartyj i zabezpieczōnyj skrytki, bydōm ôdpowiadać za porwanie ze włōmaniym.
szl_Latn szl_Latn szl_Latn